b'\n_START_ARTICLE_\nBakrov(II) sulfat\n_START_SECTION_\nPriprava\n_START_PARAGRAPH_\nKer je bakrov sulfat na voljo komercialno, se po navadi kupuje in se ne pripravlja v laboratoriju. _NEWLINE_V laboratoriju se lahko pripravi iz \xc5\xbeveplove kisline in razli\xc4\x8dnih bakrovih(II) spojin, na primer bakrovega(II) oksida.  Oksid se lahko pripravlja sproti iz kovinskega bakra, tako da se \xc5\xbeveplovi kislini doda vodikov peroksid. Druga mo\xc5\xbenost je elektroliza \xc5\xbeveplove kisline z bakrenimi elektrodami.\n_START_SECTION_\nKemijske lastnosti\n_START_PARAGRAPH_\nBakrov(II) sulfat pentahidrat razpade preden se stali. Pri 63\xc2\xa0\xc2\xb0C izgubi dve molekuli vode, pri 109\xc2\xa0\xc2\xb0C \xc5\xa1e dve molekuli, pri 220\xc2\xa0\xc2\xb0C pa \xc5\xa1e zadnjo molekulo vode. Pri 650\xc2\xa0\xc2\xb0C razpade v bakrov(II) oksid (CuO) in \xc5\xbeveplov trioksid (SO\xe2\x82\x83). _NEWLINE_Modra barva kristalov je posledica vezane vode. Pri segrevanju z odprtim plamenom kristali odcepijo vodo in spremenijo barvo v sivo-belo.\n_START_SECTION_\nHerbicid, fungicid in pesticid\n_START_PARAGRAPH_\nBakrov sulfat je fungicid. V zmesi z ga\xc5\xa1enim apnom (Ca(OH)\xe2\x82\x82) z bordojska brozga se uporablja za zatiranje peronospore na vinski trti, melonah in jagodi\xc4\x8dju.  Zmes bakrovega sulfata in amonijevega karbonata ((NH\xe2\x82\x84)\xe2\x82\x82CO\xe2\x82\x83) se uporablja v vrtnarstvu za prepre\xc4\x8devanje izsu\xc5\xa1evanja sadik. _NEWLINE_Bakrov sulfat je tudi herbicid za zatiranje eksoti\xc4\x8dnih vodnih rastlin. Razred\xc4\x8dena raztopina se uporablja za zdravljenje akvarijskih rib z raznimi parazitskimi oku\xc5\xbebami in zatiranje vodnih pol\xc5\xbeev. Pripravek zahteva skrbno ravnanje, ker je bakrov sulfat zelo toksi\xc4\x8den tudi za ribe. Za zatiranje alg zadostujejo \xc5\xbee zelo majhne koncentracije. _NEWLINE_Bakrov sulfat zavira razvoj bakterij, na primer E. coli.\n_START_SECTION_\nReagent v analizni kemiji\n_START_PARAGRAPH_\nBakrov sulfat je komponenta Fehlingovega reagenta (bakrov sulfat, kalijev natrijev tatrat in natrijev hidroksid) in Benediktovega reagenta (bakrov sulfat, natrijev karbonat in natrijev citrat), ki se uporabljata za dolo\xc4\x8danje reducirajo\xc4\x8dih sladkorjev. Sladkorji reducirajo bakrov(II) sulfat v netopni bakrov(II) oksid. Uporablja se tudi v biuretskem reagentu (bakrov sulfat, kalijev natrijev tartrat in kalijev hidroksis) za dolo\xc4\x8danje beljakovin. _NEWLINE_Raztopina bakrovega sulfata se uporablja za hitro ugotavljanje anemije. Kapljica krvi, ki ima dovolj hemoglobina zaradi velike gostote hitro potone, anemi\xc4\x8dna kri pa potone po\xc4\x8dasi ali pa sploh ne._NEWLINE_V plamenski reakciji bakrovi ioni obarvajo plamen intenzivno modro-zeleno, vendar bolj modro kot barij.\n_START_SECTION_\nOrganske sinteze\n_START_PARAGRAPH_\nBakrov sulfat se uporablja v ve\xc4\x8d organskih sintezah. Brezvodna sol katalizira transacetalizacijo. Hidratizirana sol reagira s kalijevim permanganatom pri \xc4\x8demer nastane oksidant, ki povzro\xc4\x8di konverzijo primarnih alkoholov.\n_START_SECTION_\nDrugo\n_START_PARAGRAPH_\nBakrov sulfat se uporablja za elektrolitsko bakrenje kovin in plastike. _NEWLINE_V\xc4\x8dasih se je uporabljal kot emetik. Zaradi velike toksi\xc4\x8dnosti so njegovo uporabo opustili,  kot protistrup pa je \xc5\xa1e vedno na seznamu Svetovne zdravstvene organizacije (ATC koda V03).'